Απόφαση της Επιτροπής της 14ης Ιουλίου 2000 περί αναγνωρίσεως της εταιρείας "Rinave - Registro Internacional Naval, SA", δυνάμει της οδηγία 94/57/ΕΚ του Συμβουλίου [κοινοποιηθείσα υπό τον αριθμό Ε(2000) 1876] (Το κείμενο στην πορτογαλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ) (2000/481/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 94/57/ΕΚ του Συμβουλίου, της 22ας Νοεμβρίου 1994, σχετικά με τους κοινούς κανόνες και πρότυπα των οργανισμών επιθεώρησης και εξέτασης πλοίων και των συναφών δραστηριοτήτων των ναυτικών αρχών(1), και ιδίως το άρθρο 4 παράγραφος 3, Εκτιμώντας τα ακόλουθα: (1) Δυνάμει του άρθρου 4 παράγραφος 3 της οδηγίας 94/57/ΕΚ, τα κράτη μέλη έχουν τη δυνατότητα να υποβάλλουν στην Επιτροπή αίτηση για τριετή αναγνώριση οργανισμών οι οποίοι πληρούν όλα τα κριτήρια του παραρτήματος, πλην εκείνων που περιγράφονται στα σημεία 2 και 3 του τμήματος "Γενικά" του παραρτήματος. (2) Οι πορτογαλικές αρχές έχουν υποβάλει αίτηση τριετούς αναγνώρισης της εταιρείας "Rinave - Registro Internacional Naval, SA", δυνάμει του άρθρου 4 παράγραφος 3 της προαναφερόμενης οδηγίας. (3) Η Επιτροπή έχει επαληθεύσει ότι η εταιρεία "Rinave - Registro Internacional Naval, SA" ανταποκρίνεται σε όλα τα κριτήρια του παραρτήματος της προαναφερόμενης οδηγίας, πλην εκείνων που περιγράφονται στα σημεία 2 και 3 του τμήματος "Γενικά" του παραρτήματος. (4) Οι διατάξεις της παρούσας απόφασης είναι σύμφωνες με τη γνώμη της επιτροπής του άρθρου 7 της οδηγίας 94/57/ΕΚ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η εταιρεία "Rinave - Registro Internacional Naval, SA" αναγνωρίζεται, δυνάμει του άρθρου 4 παράγραφος 3 της οδηγίας 94/57/ΕΚ, για χρονικό διάστημα τριών ετών αρχής γενομένης από την ημερομηνία έκδοσης της παρούσας απόφασης. Άρθρο 2 Οι συνέπειες της αναγνώρισης περιορίζονται στην Πορτογαλία. Άρθρο 3 Η παρούσα απόφαση απευθύνεται στην Πορτογαλική Δημοκρατία. Βρυξέλλες, 14 Ιουλίου 2000.

[Source: multi_eurlex | Tokens: 1711]